Ioannes Episcopus servus servorum Dei, dilecto filio Decano Ecclesiæ Lugdunensis salutem et Apostolicam benedictionem. Ad audientiam nostram pervenit quod, tam dilecti filii Abbas et conventus Monasterii Cluniacensis, Matisconensis Diœcesis, quàm prædecessores eorum, Decimas, Redditus, Terras, Vineas, possessiones, Domos, Casalia, Prata, Pascua, Grangias, Nemora, Molendina, Jura, Jurisdictiones, et quædam alia bona ipsius Monasterii, datis super hoc litteris, confectis exinde publicis instrumentis, interpositis juramentis, factis renunciationibus, et pœnis adjectis, in gravem ipsius Monasterii læsionem, nonnullis Clericis, et Laicis, aliquibus eorum ad vitam, quibusdam verò ad non modicum tempus, et aliis perpetuò ad firmam, vel sub censu annuo concesserunt; quorum aliqui dicuntur super his confirmationis litteras in forma communi à Sede Apostolica impetrasse. Quia verò nostra interest super hoc de remedio opportuno providere, discretioni tuæ per Apostolica scripta mandamus, quatinus ea, quæ de bonis pr?fati Monasterii per concessiones hujusmodi alienata inveneris illicitè, vel distracta, nonobstantibus litteris, instrumentis, juramentis, renuntiationibus, pœnis, et confirmationibus supradictis, ad jus, et proprietatem ipsius Monasterii legitimè revocare procures, contradictores per censuram Ecclesiasticam appellatione postposita compescendo. Testes autem qui fuerint nominati, si se gratia, odio, vel timore subtraxerint, censura simili appellatione cessante compellas veritati testimonium perhibere. Datum Avenioni VI. Kalendas Februarii, Pontificatus nostri anno XVIII. Habetur alia ejusdem tenoris conservatoria directa ab eodem Pontifice Decano Ecclesiæ Balmensis Eduen. Diœc. ad eumdemque effectum. Data etiam Avenioni, III. Kalendas Maii, Pontificatus anno XI.